CELEX: 22016A0421(01)
Language: el
Date: 2016-04-13 00:00:00
Title: Συμφωνία συμμετοχής μεταξύ της Ευρωπαϊκής Ένωσης και της Ελβετικής Συνομοσπονδίας για τη συμμετοχή της Ελβετικής Συνομοσπονδίας στην αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali)

21.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 105/3
            
         ΜΕΤΑΦΡΑΣΗ
   ΣΥΜΦΩΝΊΑ ΣΥΜΜΕΤΟΧΉΣ
   μεταξύ της Ευρωπαϊκής Ένωσης και της Ελβετικής Συνομοσπονδίας για τη συμμετοχή της Ελβετικής Συνομοσπονδίας στην αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali)
   Η ΕΥΡΩΠΑΪΚΗ ΕΝΩΣΗ («ΕΕ» ή «Ένωση»),
   αφενός, και
   Η ΕΛΒΕΤΙΚΗ ΣΥΝΟΜΟΣΠΟΝΔΙΑ,
   αφετέρου,
   καλούμενες εφεξής τα «Μέρη»,
   ΛΑΜΒΑΝΟΝΤΑΣ ΥΠΟΨΗ
   Την απόφαση 2014/219/ΚΕΠΠΑ του Συμβουλίου, της 15ης Απριλίου 2014, σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (1),
   Την απόφαση (ΚΕΠΠΑ) 2015/76 του Συμβουλίου της 19ης Ιανουαρίου 2015 για την έναρξη της αποστολής ΚΠΑΑ της Ευρωπαϊκής Ένωσης στο Μάλι (EUCAP Sahel Mali) και την τροποποίηση της απόφασης 2014/219/ΚΕΠΠΑ (2),
   Την απόφαση (ΚΕΠΠΑ) 2015/1916 της Επιτροπής Πολιτικής και Ασφαλείας της 20ής Οκτωβρίου 2015 σχετικά με τη συγκρότηση της επιτροπής συνεισφερόντων για την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (EUCAP Sahel Mali/3/2015) (3),
   Την απόφαση (ΚΕΠΠΑ) 2015/1917 της Επιτροπής Πολιτικής και Ασφαλείας της 20ής Οκτωβρίου 2015 σχετικά με την αποδοχή της συνεισφοράς της Ελβετίας στην αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (EUCAP Sahel Mali/4/2015) (4),
   Τη συμφωνία, υπό μορφήν ανταλλαγής επιστολών μεταξύ της Ευρωπαϊκής Ένωσης και της Δημοκρατίας του Μάλι όσον αφορά το καθεστώς της αποστολής ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (5) («συμφωνία για το καθεστώς της αποστολής»),
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Συμμετοχή στην αποστολή
   1.   Η Ελβετική Συνομοσπονδία συμμετέχει στην αποστολή ΚΠΑΑ της Ευρωπαϊκής Ένωσης στο Μάλι («EUCAP Sahel Mali») σύμφωνα με την απόφαση (ΚΕΠΠΑ) 2015/76 του Συμβουλίου καθώς και με οποιαδήποτε άλλη απόφαση με την οποία το Συμβούλιο της Ευρωπαϊκής Ένωσης αποφασίζει την παράταση της αποστολής EUCAP Sahel Mali, καθώς και με την παρούσα συμφωνία και τις τυχόν απαιτούμενες εκτελεστικές ρυθμίσεις δυνάμει του άρθρου 6 της παρούσας συμφωνίας.
   2.   Η συνεισφορά της Ελβετικής Συνομοσπονδίας στην EUCAP Sahel Mali δεν θίγει την αυτονομία λήψης αποφάσεων της Ένωσης. Η Ένωση ενημερώνει σε εύλογο διάστημα την Ελβετική Συνομοσπονδία για κάθε μεταβολή ή τροποποίηση της αποστολής στο Μάλι, ιδίως σε σχέση με τα έγγραφα της παραγράφου 3.
   3.   Η Ελβετική Συνομοσπονδία εξασφαλίζει ότι το προσωπικό της Ελβετίας που συμμετέχει στην EUCAP Sahel Mali εκτελεί την αποστολή του σύμφωνα με:
   
               —
            
            
               την απόφαση 2014/219/ΚΕΠΠΑ και μεταγενέστερες τροποποιήσεις της,
            
         
               —
            
            
               το σχέδιο αποστολής,
            
         
               —
            
            
               τα μέτρα εφαρμογής.
            
         4.   Το προσωπικό που αποσπά η Ελβετική Συνομοσπονδία στην αποστολή εκτελεί τα καθήκοντά του και συμπεριφέρεται με αποκλειστικό γνώμονα το συμφέρον της EUCAP Sahel Mali.
   5.   Η Ελβετική Συνομοσπονδία ενημερώνει, σε εύλογο διάστημα, τον αρχηγό αποστολής για κάθε μεταβολή της συμμετοχής της και της συνεισφοράς της στην αποστολή.
   Άρθρο 2
   Καθεστώς του προσωπικού
   1.   Το καθεστώς του προσωπικού με το οποίο συμβάλει η Ελβετική Συνομοσπονδία στην EUCAP Sahel Mali διέπεται από τη συμφωνία για το καθεστώς της αποστολής.
   2.   Με την επιφύλαξη της συμφωνίας για το καθεστώς της αποστολής, η Ελβετική Συνομοσπονδία ασκεί τη δικαιοδοσία της επί του προσωπικού της που συμμετέχει στην EUCAP Sahel Mali.
   3.   Η Ελβετική Συνομοσπονδία επιλαμβάνεται τυχόν αξιώσεων που συνδέονται με τη συμμετοχή στην EUCAP Sahel Mali, και οι οποίες εγείρονται από το προσωπικό της ή το αφορούν. Η Ελβετική Συνομοσπονδία είναι υπεύθυνη να κινεί οποιαδήποτε διαδικασία, ιδίως νομική ή πειθαρχική, κατά μέλους του προσωπικού της, σύμφωνα με τις νομοθετικές και κανονιστικές διατάξεις της.
   4.   Τα μέρη συμφωνούν να παραιτούνται αμοιβαίως από κάθε άλλη αξίωση, πέραν των συμβατικών αξιώσεων, για ζημία, απώλεια ή καταστροφή περιουσιακών στοιχείων που διαθέτει ή χρησιμοποιεί το κάθε μέρος, η οποία προκύπτει από την εκτέλεση των καθηκόντων τους σε σχέση με δραστηριότητες που ασκούνται δυνάμει της παρούσας συμφωνίας, εκτός από περιπτώσεις βαρείας αμέλειας ή δόλου.
   5.   Η Ελβετική Συνομοσπονδία αναλαμβάνει να προβεί σε δήλωση παραίτησης από αξιώσεις έναντι οποιουδήποτε κράτους που συμμετέχει στην EUCAP Sahel Mali, την οποία θα υποβάλει κατά την υπογραφή της παρούσας συμφωνίας.
   6.   Η Ένωση αναλαμβάνει να διασφαλίσει ότι τα κράτη μέλη θα προβούν σε δήλωση παραίτησης από αξιώσεις όσον αφορά τη συμμετοχή της Ελβετικής Συνομοσπονδίας στην EUCAP Sahel Mali, και τούτο όταν υπογράψει την παρούσα συμφωνία.
   Άρθρο 3
   Διαβαθμισμένες πληροφορίες
   Η συμφωνία μεταξύ της Ελβετικής Συνομοσπονδίας και την Ευρωπαϊκής Ένωσης σχετικά με διαδικασίες ασφαλείας για την ανταλλαγή διαβαθμισμένων πληροφοριών (6) εφαρμόζεται στο πλαίσιο της EUCAP Sahel Mali.
   Άρθρο 4
   Δομή διοίκησης
   1.   Το προσωπικό της Ελβετίας που συμμετέχει στην EUCAP Sahel Mali τελεί πλήρως υπό τη διοίκηση των εθνικών του αρχών.
   2.   Οι εθνικές αρχές μεταβιβάζουν τον επιχειρησιακό έλεγχο του προσωπικού τους στο Διοικητή Μη Στρατιωτικών Επιχειρήσεων της ΕΕ.
   3   Ο διοικητής μη στρατιωτικών επιχειρήσεων της ΕΕ αναλαμβάνει την ευθύνη και ασκεί τη διοίκηση και τον έλεγχο της EUCAP Sahel Mali σε στρατηγικό επίπεδο.
   4.   Ο αρχηγός αποστολής αναλαμβάνει την ευθύνη και ασκεί τη διοίκηση και τον έλεγχο της EUCAP Sahel Mali.
   5.   Ο αρχηγός αποστολής διευθύνει την EUCAP Sahel Mali και ασκεί την καθημερινή διαχείρισή της.
   6.   Η Ελβετική Συνομοσπονδία έχει τα ίδια δικαιώματα και υποχρεώσεις, όσον αφορά την τρέχουσα διαχείριση της αποστολής, με τα συμμετέχοντα κράτη μέλη της ΕΕ, σύμφωνα με τις νομικές πράξεις του άρθρου 1.
   7.   Ο αρχηγός αποστολής είναι υπεύθυνος για τον πειθαρχικό έλεγχο του προσωπικού της EUCAP Sahel Mali. Όπου απαιτείται, λαμβάνονται πειθαρχικά μέτρα από την αρμόδια ελβετική εθνική αρχή.
   8.   Η Ελβετική Συνομοσπονδία ορίζει σύνδεσμο επαφής για το εθνικό της σώμα («NPC»), ο οποίος εκπροσωπεί το εθνικό της σώμα στην EUCAP Sahel Mali. Ο σύνδεσμος NPC αναφέρει στον αρχηγό αποστολής για εθνικά θέματα και είναι υπεύθυνος για την καθημερινή πειθαρχία του σώματος.
   9.   Η απόφαση για τον τερματισμό της αποστολής EUCAP Sahel Mali λαμβάνεται από την Ένωση κατόπιν διαβούλευσης με την Ελβετική Συνομοσπονδία, εφόσον η Ελβετική Συνομοσπονδία εξακολουθεί να συνεισφέρει στην EUCAP Sahel Mali κατά την ημερομηνία τερματισμού της EUCAP Sahel Mali.
   10.   Ο διοικητής αποστολής της ΕΕ δύναται, ανά πάσα στιγμή, κατόπιν διαβουλεύσεων με την Ελβετική Συνομοσπονδία, να ζητήσει την απόσυρση της συνεισφοράς της Ελβετικής Συνομοσπονδίας.
   Άρθρο 5
   Χρηματοοικονομικές πτυχές
   1.   Η Ελβετική Συνομοσπονδία αναλαμβάνει όλες τις δαπάνες που συνδέονται με τη συμμετοχή της στην EUCAP Sahel Mali, με την επιφύλαξη της παραγράφου 3.
   2.   Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το ή τα κράτη στα οποία διεξάγεται η αποστολή, η Ελβετική Συνομοσπονδία, εφόσον αποδειχθεί η ευθύνη της, καταβάλλει αποζημίωση υπό τους όρους που προβλέπονται στη συμφωνία για το καθεστώς της αποστολής.
   3.   Η Ένωση απαλλάσσει την Ελβετική Συνομοσπονδία από κάθε χρηματική συνεισφορά στον επιχειρησιακό προϋπολογισμό της EUCAP Sahel Mali.
   Άρθρο 6
   Ρυθμίσεις για την εφαρμογή της συμφωνίας
   Κάθε αναγκαία τεχνική και διοικητική ρύθμιση στο πλαίσιο της εφαρμογής της παρούσας συμφωνίας συνάπτεται μεταξύ των αρμόδιων αρχών των Μερών.
   Άρθρο 7
   Μη συμμόρφωση
   Εάν ένα Μέρος δεν εκπληρώσει τις υποχρεώσεις του που απορρέουν από την παρούσα συμφωνία, το έτερο Μέρος έχει το δικαίωμα να καταγγείλει την παρούσα συμφωνία, με επίδοση προειδοποίησης ενός μηνός.
   Άρθρο 8
   Ρύθμιση διαφορών
   Διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται δια της διπλωματικής οδού μεταξύ των Μερών.
   Άρθρο 9
   Έναρξη και λήξη ισχύος
   1.   Η παρούσα συμφωνία αρχίζει να ισχύει την πρώτη ημέρα του πρώτου μήνα αφότου τα μέρη θα έχουν κοινοποιήσει εκατέρωθεν την ολοκλήρωση των αναγκαίων για τον σκοπό αυτό εσωτερικών διαδικασιών.
   2.   Η παρούσα συμφωνία εφαρμόζεται προσωρινά από την ημερομηνία υπογραφής της.
   3.   Η παρούσα συμφωνία παραμένει σε ισχύ καθόσον διαρκεί η συνεισφορά της Ελβετικής Συνομοσπονδίας στην αποστολή.
   4.   Κάθε Μέρος μπορεί να καταγγείλει την παρούσα συμφωνία με γραπτή κοινοποίηση στο άλλο Μέρος. Η καταγγελία αρχίσει να ισχύει τρεις μήνες μετά την ημερομηνία της εν λόγω κοινοποίησης.
   
      Έγινε στις Βρυξέλλες στην αγγλική γλώσσα σε δύο αντίτυπα, στις 13 Απριλίου 2016.
      
         
            Για την Ευρωπαϊκή Ένωση
         
      
      
         
            Για την Ελβετική Συνομοσπονδία
         
      
   
   
      (1)  ΕΕ L 113, 16.4.2014, σ. 21.
   
      (2)  ΕΕ L 13, 20.1.2015, σ. 5.
   
      (3)  ΕΕ L 280, 24.10.2015, σ. 28.
   
      (4)  ΕΕ L 280, 24.10.2015, σ. 30.
   
      (5)  ΕΕ L 344, 29.11.2014, σ. 3.
   
      (6)  ΕΕ L 181, 10.7.2008, σ. 58.
   
      ΚΕΙΜΕΝΟ ΓΙΑ ΤΙΣ ΔΗΛΩΣΕΙΣ
      Κείμενο για τα κράτη μέλη της ΕΕ:
      Τα κράτη μέλη της ΕΕ τα οποία εφαρμόζουν την απόφαση (ΚΕΠΠΑ) 2015/76 του Συμβουλίου της 19ης Ιανουαρίου 2015 για την έναρξη της αποστολής ΚΠΑΑ της Ευρωπαϊκής Ένωσης στο Μάλι (EUCAP Sahel Mali) και την τροποποίηση της απόφασης 2014/219/ΚΕΠΠΑ θα επιδιώξουν, στο βαθμό που τους το επιτρέπει η εσωτερική έννομη τάξη τους, να παραιτηθούν, κατά το δυνατόν, από τυχόν αξιώσεις έναντι της Ελβετικής Συνομοσπονδίας για τον τραυματισμό ή θάνατο μελών του προσωπικού τους ή για ζημίες ή απώλειες περιουσιακών στοιχείων που τους ανήκουν και χρησιμοποιούνται από την EUCAP Sahel Mali, αν ο τραυματισμός, ο θάνατος, η ζημία ή η απώλεια:
      
                  —
               
               
                  προκλήθηκε από προερχόμενο από την Ελβετική Συνομοσπονδία προσωπικό κατά την εκτέλεση των καθηκόντων του σε σχέση με την EUCAP Sahel Mali, εκτός από περιπτώσεις βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης οιουδήποτε περιουσιακού στοιχείου που ανήκει στην Ελβετική Συνομοσπονδία, υπό τον όρο ότι τα περιουσιακά στοιχεία χρησιμοποιήθηκαν σε σχέση με την αποστολή και εξαιρουμένων των περιπτώσεων βαρείας αμέλειας ή δόλου εκ μέρους του προερχόμενου από την Ελβετική Συνομοσπονδία προσωπικού της αποστολής της ΕΕ που χρησιμοποιούσε τα συγκεκριμένα περιουσιακά στοιχεία.
               
            Κείμενο για την Ελβετική Συνομοσπονδία:
      Η Ελβετική Συνομοσπονδία η οποία εφαρμόζει την απόφαση (ΚΕΠΠΑ) 2015/76 του Συμβουλίου της 19ης Ιανουαρίου 2015 για την έναρξη της αποστολής ΚΠΑΑ της Ευρωπαϊκής Ένωσης στο Μάλι (EUCAP Sahel Mali) και την τροποποίηση της απόφασης 2014/219/ΚΕΠΠΑ θα επιδιώξει, στο βαθμό που της το επιτρέπει η εσωτερική έννομη τάξη της, να παραιτηθεί, κατά το δυνατόν, από τις τυχόν αξιώσεις της έναντι οποιουδήποτε άλλου κράτους που συμμετέχει στην EUCAP Sahel Mali, για τον τραυματισμό ή θάνατο μελών του προσωπικού της ή για ζημίες ή απώλειες περιουσιακών στοιχείων που της ανήκουν και χρησιμοποιούνται από την αποστολή της ΕΕ, αν ο τραυματισμός, ο θάνατος, η ζημία ή η απώλεια:
      
                  —
               
               
                  προκλήθηκε από το προσωπικό κατά την εκτέλεση των καθηκόντων του σε σχέση με την EUCAP Sahel Mali, εκτός από περιπτώσεις βαρείας αμέλειας ή δόλου, ή
               
            
                  —
               
               
                  ήταν αποτέλεσμα της χρήσης οιουδήποτε περιουσιακού στοιχείου που ανήκει σε κράτη που συμμετέχουν στην αποστολή της ΕΕ, υπό τον όρο ότι τα περιουσιακά στοιχεία χρησιμοποιήθηκαν σε σχέση με την αποστολή και εξαιρουμένων των περιπτώσεων βαρείας αμέλειας ή δόλου εκ μέρους του προσωπικού της αποστολής της ΕΕ που χρησιμοποιούσε τα συγκεκριμένα περιουσιακά στοιχεία.